CELEX: 52016PC0275
Language: fi
Date: 2016-05-04
Title: Ehdotus NEUVOSTON TÄYTÄNTÖÖNPANOPÄÄTÖS Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavaa sisärajavalvontaa koskevan suosituksen antamisesta

EUROOPAN KOMISSIO
            Bryssel 4.5.2016
            COM(2016) 275 final
            2016/0140(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavaa sisärajavalvontaa koskevan suosituksen antamisesta 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Johdanto
            
            
               EU:ta koettelee ennennäkemätön muuttoliike- ja pakolaiskriisi, koska eri ryhmistä koostuvat muuttovirrat lisääntyivät jyrkästi vuoden 2015 kesällä. Tämä on vaikeuttanut suuresti tehokkaan ulkorajavalvonnan varmistamista Schengenin säännöstön mukaisesti sekä hankaloittanut maahantulijoiden vastaanottoa ja käsittelyä. Kriisin aikana on käynyt ilmeiseksi, että unionin ulkorajojen turvaamisessa on laajempiakin rakenteellisia puutteita.
            
            
               Helleenien tasavalta on pääasiassa maantieteellisen sijaintinsa takia erityisen alttiina näille kehityskuluille, ja Egeanmeren saarille saapuvien maahantulijoiden määrä on kasvanut dramaattisesti. Valtava muuttovirta on luonteeltaan sellainen, että se aiheuttaisi suuria paineita minkä tahansa jäsenvaltion ulkorajavalvontaan. 
            
            
               Schengenin arviointimekanismi
            
            
               Helleenien tasavaltaan tehtiin 10.–13. marraskuuta 2015 yllätyskäynti neuvoston asetuksen (EU) N:o 1053/2013
                  1
                ja vuotta 2015 koskevan vuotuisen arviointiohjelman
                  2
                mukaisesti sen arvioimiseksi, miten maa noudattaa Schengenin säännöstöä ulkorajojen valvonnassa maarajallaan (Orestiada, Fylakio, Kastanies, Nea Vyssa) ja Turkin vastaisella merirajallaan (Chios- ja Samos-saaret).
            
            
               Komissio antoi 2. helmikuuta 2016 täytäntöönpanopäätöksen, joka koskee arviointikertomuksen laatimista Schengenin säännöstön soveltamisesta Helleenien tasavallassa ulkorajojen valvonnassa
                  3
                ja jossa todetaan, että ulkorajojen valvonnassa on vakavia puutteita, jotka Kreikan viranomaisten on korjattava. Nämä vakavat puutteet aiheuttavat ulkorajavalvonnassa tilanteen, jossa asetuksen (EU) N:o 1053/2013 16 artiklan 1 ja 4 kohdassa tarkoitetut velvoitteet eivät täyty.
            
            
               Neuvosto antoi 12. helmikuuta 2016 asetuksen (EU) N:o 1053/2013 15 artiklan mukaisesti suosituksia arvioinnin aikana havaittujen vakavien puutteiden korjaamiseksi ja ilmoitti niiden toteuttamisen kiireellisyysjärjestyksen. Kreikan viranomaisten olisi toteutettava asianmukaisia toimenpiteitä sen varmistamiseksi, että ulkorajavalvontaa suoritetaan kaikilla Helleenien tasavallan ulkorajoilla Schengenin säännöstön mukaisesti, jotta Schengen-alueen toiminta ei vaarannu.
            
            
               Komissio antoi 24. helmikuuta 2016 henkilöiden liikkumista rajojen yli koskevasta yhteisön säännöstöstä (tuolloin voimassa ollut Schengenin rajasäännöstö) 15 päivänä maaliskuuta 2006 annetun Euroopan parlamentin ja neuvoston asetuksen (EY) N:o 562/2006
                  4
                19b artiklan mukaisesti suosituksia toimenpiteistä, joita Helleenien tasavallan on toteutettava varmistaakseen 2. helmikuuta 2016 annetun arviointikertomuksen johdosta 12. helmikuuta 2016 annettujen neuvoston suositusten noudattamisen. 
            
            
               Helleenien tasavalta esitti 12. maaliskuuta 2016 asetuksen (EU) N:o 1053/2013 16 artiklan 1 kohdan mukaisesti toimintasuunnitelmansa arviointikertomuksessa havaittujen puutteiden korjaamiseksi neuvoston suositusten mukaisesti. Komissio esitti 12. huhtikuuta 2016 asetuksen (EU) N:o 1053/2013 16 artiklan 1 kohdan mukaisesti neuvostolle arvionsa toimintasuunnitelman riittävyydestä. Komissio päättelee, että ”Kreikka on edistynyt merkittävästi. Kreikan viranomaisten esittämään toimintasuunnitelmaan on kuitenkin tehtävä vielä parannuksia, jotta voidaan poistaa kaikki marraskuun 2015 arvioinnissa havaitut puutteet. Erityisesti monien toimien ajoitusta, vastuutahoa ja rahoitussuunnittelua on selvennettävä. Joitakin toimia ei voida vielä pitää riittävinä tai päätökseen saatettuina.”
                  5
               
            
            
               Väliaikainen sisärajavalvonta
            
            
               Euroopan unioniin vuodesta 2015 saapuneiden maahantulijoiden ennätysmäärät ja marraskuun 2015 arvioinnissa havaitut puutteet Kreikan ulkorajavalvonnassa ovat johtaneet siihen, että suuret määrät Kreikkaan saapuneita henkilöitä ovat liikkuneet edelleen. Tämä puolestaan on johtanut siihen, että useat jäsenvaltiot ovat ottaneet rajatarkastukset tilapäisesti uudelleen käyttöön kaikilla sisärajoillaan tai osalla niistä, koska maan yleisen järjestyksen tai sisäisen turvallisuuden on katsottu olevan vakavasti uhattuna. Uhka johtui siitä, että maahan saapui hallitsemattomasti suuri määrä henkilöitä, joilla ei ollut asianmukaisia asiakirjoja ja/tai joita ei ollut asianmukaisesti rekisteröity heidän saavuttuaan ensimmäiseen jäsenvaltioon EU:n alueelle. 
            
            
               Toistaiseksi viisi Schengen-alueeseen kuuluvaa jäsenvaltiota on ilmoittanut komissiolle, että ne tekevät sisärajoillaan tilapäisesti rajatarkastuksia vastauksena yleiseen järjestykseen tai sisäiseen turvallisuuteen kohdistuvaan vakavaan uhkaan, joka johtuu sääntöjenvastaisesti maahan tulleiden liikkumisesta edelleen, mikä puolestaan johtuu vakavista puutteista ulkorajojen valvonnassa. Kaikki nämä jäsenvaltiot ovat jatkaneet tällaisten tarkastusten tekemistä useita kertoja Schengenin rajasäännöstön asiaa koskevien säännösten mukaisesti. Viimeisten ilmoitusten perusteella todetaan seuraavaa:
            
            
               Saksa ilmoitti tekevänsä tarkastuksia 13.9.2015–13.5.2016 kaikilla sisärajoillaan, keskittyen erityisesti Saksan ja Itävallan maarajalle. Päätös perustuu sisäiseen turvallisuuteen ja yleiseen järjestykseen kohdistuvaan vakavaan uhkaan. Uhka puolestaan aiheutuu sellaisten sääntöjenvastaisesti maahan tulleiden henkilöiden valtavasta määrästä, joiden henkilöllisyyttä ei ole asianmukaisesti selvitetty, joiden sormenjälkiä ei ole otettu ja joita ei ole rekisteröity missään muussa EU:n jäsenvaltiossa heidän saavuttuaan EU:n alueelle. 
            
            
               Itävalta ilmoitti tekevänsä tarkastuksia 16.9.2015–16.5.2016 kaikilla sisärajoillaan, keskittyen erityisesti Itävallan ja Slovenian sekä Itävallan ja Unkarin maarajoille. Rajatarkastukset johtuvat siitä, että suuret määrät kolmansien maiden kansalaisia ylittävät Itävallan rajan ja aiheuttavat valtavaa painetta hätäpalveluille ja julkiseen infrastruktuuriin. 
            
            
               Ruotsi ilmoitti tekevänsä tarkastuksia 12.11.2015–8.5.2016 kaikilla sisärajoillaan, keskittyen erityisesti eteläisen ja läntisen poliisilaitoksen alueella sijaitseviin satamiin sekä Juutinrauman siltaan. Päätös ottaa rajatarkastukset tilapäisesti uudelleen käyttöön johtui ensin ennennäkemättömistä eri ryhmistä koostuvista muuttovirroista, jotka haastavat Ruotsin yhteiskunnan toiminnan. Päätös on edelleen voimassa. Nyt päätös perustuu turvapaikan hakijoiden suureen määrään ja turvapaikkahakemusten ennennäkemättömän suuresta määrästä johtuviin seurauksiin vuonna 2015.
            
            
               Norja ilmoitti tekevänsä tarkastuksia 26.11.2015–12.5.2016. Rajatarkastukset on otettu tilapäisesti uudelleen käyttöön kaikilla sisärajoilla, mutta ne on keskitetty erityisesti satamiin, joista on lauttayhteys Ruotsiin, Saksaan ja Tanskaan. Päätökset ottaa rajatarkastukset uudelleen käyttöön ja jatkaa niitä johtuivat ennalta aavistamattomasta muuttopaineesta ja sen seurauksista, jotka haastavat Norjan yhteiskunnan toiminnan.
            
         
         
            
               Tanska ilmoitti tekevänsä tarkastuksia 4.1.–2.6.2016 kaikilla sisärajoillaan, keskittyen erityisesti Saksasta saapuviin lauttoihin sekä Tanskan ja Saksan maarajaan. Rajatarkastusten aloittamista koskeva päätös johtui alun perin odottamattomista muuttovirroista ja siitä, että naapurimaat olivat hyväksyneet rajatoimia, mikä saattaisi johtaa siihen, että suuri määrä laittomia maahantulijoita saattaisi joutua jäämään Kööpenhaminan alueelle. Viimeisessä ilmoituksessa korostettiin EU:ssa jo olevien pakolaisten ja maahantulijoiden valtavaan määrään liittyviä epävarmuustekijöitä.
            
            
               Komissio totesi 23. lokakuuta 2015 antamassaan lausunnossa
                  6
                erityisesti Saksassa ja Itävallassa toteutettujen toimenpiteiden tarpeellisuuden ja oikeasuhteisuuden. Saksan ja Itävallan viranomaisten toimittamien tietojen perusteella komissio päätteli, että tarkastusten palauttaminen sisärajoille Schengenin rajasäännöstön mukaisesti on riittävä vastaus sisäiseen turvallisuuteen ja yleiseen järjestykseen kohdistuvaan uhkaan. Tämä arvio vahvistui myöhemmin oikeaksi niiden tietojen ja datan perusteella, jotka saatiin näiltä ja muilta jäsenvaltioilta, tietyiltä alalla toimivilta EU:n virastoilta ja elimiltä sekä komission ryhmiltä, jotka toimivat kentällä hotspot-alueilla.
            
            
               Komissio on seurannut tilannetta kaikissa jäsenvaltioissa, joita asia koskee, arvioidakseen, onko sisärajoilla uudelleen käyttöön otetut tarkastukset rajattu siihen, mikä on tarpeen. Tarkastukset eivät ole aiheuttaneet suuria häiriöitä eivätkä rajoittaneet tarpeettomasti henkilöiden ja tavaroiden vapaata liikkuvuutta Schengen-alueella. Saaduista tiedoista käy ilmi myös se, että toteutetuilla toimilla on myös pystytty palauttamaan järjestystä tiettyjä sisärajoja ylittävien ihmisten virtoihin ja siten vähentämään henkilöiden liikkumista edelleen.
            
            
               Tavoitteena koordinoitu linja sisärajavalvontaan
            
            
               Komissio mainitsi tiedonannossaan ”Etenemissuunnitelma Schengen-järjestelmän normaalin toiminnan palauttamiseksi”
                  7
               , että jos muuttopaineet jatkuvat ja ulkorajavalvonnassa havaittuja puutteita on vielä toukokuun 12. päivän 2016 jälkeen, olisi tarpeen esittää neuvostolle henkilöiden liikkumista rajojen yli koskevasta unionin säännöstöstä 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/399
                  8
                (Schengenin voimassa oleva rajasäännöstö) 29 artiklan mukaisesti ehdotus, jossa suositetaan johdonmukaista unionin linjaa rajatarkastuksiin siihen asti, kunnes ulkorajavalvontaan liittyviä rakenteellisia puutteita voidaan lieventää tai ne saadaan korjattua. Tiedonannossa esitetään toimia, jotka on toteutettava Schengen-alueen normaalin toiminnan palauttamiseksi viimeistään vuoden 2016 loppuun mennessä. 
            
            
               Schengenin rajasäännöstön 29 artiklassa säädetään tietystä menettelystä sellaisia poikkeuksellisia olosuhteita varten, joissa sisärajavalvonnasta vapaan alueen yleinen toimivuus on vaarantunut jotakin jäsenvaltiota koskevassa arviointikertomuksessa havaittujen, ulkorajojen valvontaan liittyvien jatkuvien vakavien puutteiden johdosta, siinä määrin kuin nämä olosuhteet muodostavat vakavan uhkan yleiselle järjestykselle tai sisäiselle turvallisuudelle koko Schengen-alueella tai sen osassa ja jos kaikki muut toimenpiteet ovat olleet riittämättömät lievittämään tehokkaasti havaittua vakavaa uhkaa. Tällaisissa tilanteissa neuvosto voi viimeisenä keinona yhteisten etujen turvaamiseksi Schengen-alueella suosittaa yhdelle tai useammalle jäsenvaltiolle rajavalvonnan palauttamista maan kaikille sisärajoille tai osalle niistä enintään kuuden kuukauden ajaksi (tätä voidaan jatkaa enintään yhteensä kahden vuoden ajan).
            
            
               Arviointi tilanteesta 12. toukokuuta 2016 mennessä
            
            
               Jos jäsenvaltio joutuu antamaan kolmen kuukauden kuluessa selvityksen asiaankuuluvan toimintasuunnitelman täytäntöönpanosta asetuksen (EU) N:o 1053/2013 16 artiklan 4 kohdan mukaisesti ja jos komissio toteaa kyseisen kolmen kuukauden määräajan jälkeen, että tilanne on säilynyt entisellään, se voi käynnistää Schengenin rajasäännöstön 21 artiklan 3 kohdan mukaisesti rajasäännöstön 29 artiklassa säädetyn menettelyn.
            
            
               Schengenin rajasäännöstön asiaa koskevien säännösten mahdollistama enimmäisaika, joksi tietyt jäsenvaltiot voivat palauttaa sisärajavalvonnan yksipuolisesti, päättyy toukokuun puolivälissä (ks. edellä). Lisäksi Kreikka on jo toimittanut asetuksen (EU) N:o 1053/2013 16 artiklan 4 kohdassa tarkoitetun selvityksen. Näin ollen komission ei pitäisi odottaa kolmen kuukauden määräajan täyttymistä ennen kuin se arvioi, tuleeko tilanne olemaan entisellään 12. toukokuuta 2016, etenkin, kun sillä on käytettävissään huomattavasti tietoa ulkorajavalvonnan tilanteesta Helleenien tasavallassa. 
            
            
               Arviointi perustuu muun muassa yksityiskohtaisiin tietoihin, jotka asianomainen jäsenvaltio tai asianomaiset jäsenvaltiot tai alalla toimivat EU:n virastot ovat toimittaneet tai jotka on saatu paikalle tehtyjen käyntien yhteydessä. Komission käytettävissä on tietoja, jotka on saatu hotspot-alueilla Helleenien tasavallassa toimivilta komission ryhmiltä tai jotka komissio on kerännyt valmistellessaan hiljattain annettuja kertomuksia
                  9
                Helleenien tasavallan muuttoliiketilanteesta. Tietoja kerättiin myös Helleenien tasavaltaan 10.–16. huhtikuuta 2016 tehdyllä etukäteen ilmoitetulla käynnillä, jolla varmistettiin Schengenin säännöstön soveltaminen ulkorajojen valvonnassa vuotta 2016 koskevan vuotuisen arviointiohjelman
                  10
                mukaisesti.
            
            
               Tiedonannossaan ”Arvio Kreikan toimintasuunnitelmasta Schengenin säännöstön täytäntöönpanosta ulkorajojen valvonnan alalla vuonna 2015 tehdyssä arvioinnissa havaittujen vakavien puutteiden korjaamiseksi” komissio pyysi Helleenien tasavaltaa toimittamaan täydennyksiä ja selvennyksiä 26. huhtikuuta 2016 mennessä, koska se katsoi, että ”Kreikan viranomaisten esittämään toimintasuunnitelmaan on [...] tehtävä vielä parannuksia, jotta voidaan poistaa kaikki marraskuun 2015 arvioinnissa havaitut puutteet. Erityisesti monien toimien ajoitusta, vastuutahoa ja rahoitussuunnittelua on selvennettävä. Joitakin toimia ei voida vielä pitää riittävinä tai päätökseen saatettuina. Lisäksi joidenkin toimien sisällöstä on annettava lisätietoja tai selvityksiä.” Lisäksi Schengenin arviointi- ja valvontamekanismin perustamisesta annetun asetuksen 16 artiklan 4 kohdan mukaisesti Helleenien tasavallan on annettava toimintasuunnitelmansa täytäntöönpanosta selvitys samassa kolmen kuukauden määräajassa.
            
            
               Helleenien tasavalta toimitti komissiolle 26. huhtikuuta 2016 pyydetyt toimintasuunnitelmaansa koskevat täydennykset ja selvennykset sekä 29. huhtikuuta 2016 selvityksen toimintasuunnitelmansa täytäntöönpanosta.
            
            
               Sekä komissio että EU:n jäsenvaltiot ovat antaneet Helleenien tasavallalle merkittävää teknistä ja taloudellista tukea. Komissio on myöntänyt vuoden 2015 alusta lähtien 181 miljoonaa euroa hätäapua. Hätärahoitus myönnetään niiden 509 miljoonan euron lisäksi, jotka Helleenien tasavallalle on jo myönnetty vuosia 2014–2020 koskevien kansallisten muuttoliike- ja rajaturvallisuusohjelmien perusteella. Frontex on helpottanut muiden jäsenvaltioiden teknisen välineistön ja henkilöresurssien käyttöönottoa, millä on tarkoitus varmistaa Helleenien tasavallan maa- ja meriulkorajojen tehokas valvonta ja turvaaminen muun muassa merirajalla toteutettujen yhteisten operaatioiden eli Poseidonin merioperaation (Poseidon Sea) ja Poseidonin nopean rajainterventionryhmän (Rapid Intervention Poseidon) operaation avulla. Lisäksi Frontex on koordinoinut maaulkorajoilla toteutettuja joustavia operatiivisia toimia (Flexible Operational Activities) ja maarajojen yhteyspisteitä (Focal Points Land) koskevia yhteisiä operaatioita. Frontex on myös osarahoittanut välineistön ja rajavartijoiden sisäisiä uudelleenjärjestelyjä Helleenien tasavallassa. Komissio, Euroopan turvapaikka-asioiden tukivirasto (EASO), Frontex, Europol ja Eurojust tekevät paikan päällä yhteistyötä Kreikan viranomaisten kanssa auttaakseen näitä EU:n lainsäädäntöön perustuvien velvoitteiden täyttämisessä ja siinä, että hotspot-alueille saapuvien maahantulijoiden henkilöllisyys selvitetään, heidät rekisteröidään ja heidän sormenjälkensä otetaan pikaisesti.
            
            
               Helleenien tasavalta on edistynyt merkittävästi ulkorajojensa valvonnassa marraskuun 2015 arvioinnissa havaittujen puutteiden poistamisessa. Lisäksi 18. maaliskuuta 2016 annetun EU:n ja Turkin julkilausuman
                  11
                täytäntöönpanon aloittaminen sekä Frontexin ja Naton käynnissä olevat operaatiot ovat vähentäneet jyrkästi niiden sääntöjenvastaisesti maahan pyrkivien henkilöiden ja turvapaikanhakijoiden määrää, jotka tulevat Turkista Helleenien tasavaltaan. Sääntöjenvastaisesti Helleenien tasavaltaan pyrkivien henkilöiden ja turvapaikanhakijoiden määrän huomattavan vähentymisen sekä EU:n virastojen ja muiden jäsenvaltioiden hotspot-alueilla antaman tuen ansiosta Helleenien tasavalta on voinut parantaa merkittävästi sääntöjenvastaisesti maahan juuri saapuneiden henkilöiden ja turvapaikanhakijoiden rekisteröintiä. On varmistettava, että muuttovirran merkittävä väheneminen on kestävä muutos. Myös Kreikan edistyminen palauttamisen alalla riippuu muuttovirran merkittävän vähenemisen kestävyydestä sekä sellaisten rakenteiden perustamisesta ja ylläpidosta ja riittävien resurssien saamisesta käyttöön, jotka mahdollistavat sääntöjenvastaisesti maahan tulleiden tehokkaan palauttamisen.
            
            
               Helleenien tasavallan toimittamien tietojen, paikan päällä huhtikuussa 2016 tehdyn Schengen-arviointikäynnin aikana tehtyjen komission asiantuntijoiden havaintojen (sanotun kuitenkaan rajoittamatta asetuksen (EU) N:o 1053/2013 14 artiklan mukaisesti laadittavaa arviointikertomusta) ja hotspot-alueilla läsnä olevien komission yksiköiden saamien tietojen perusteella on arvioitu seuraavaa:
            
            
               Sääntöjenvastaisesti maahan tulleiden rekisteröintiprosessi Kreikan saarilla (Lesbos, Samos, Kos ja Symi) ja Turkin vastaisella maarajalla (Fylakion rekisteröintikeskus), joilla vierailtiin, on parantunut huomattavasti EU:n virastojen (Frontex ja EASO) antaman, välineistöön ja henkilöresursseihin suunnatun tuen myötä. Sääntöjenvastaisesti maahan saapuneiden henkilöllisyys on selvitetty aukottomasti, heidän sormenjälkensä on otettu ja heidät on rekisteröity Eurodac-tietokantaan. Maahantulijoille tehdään turvatarkastus ja heidän matkustusasiakirjansa tarkistetaan. Maahantulijoiden vastaanottotilanne on muuttunut maaliskuun 20. päivän jälkeen, jolloin alettiin soveltaa 18. maaliskuuta 2016 annettua EU:n ja Turkin julkilausumaa.
            
            
               Siitä huolimatta, että valmiuksien kehittämisessä on edistytty, Helleenien tasavallan kansallisella rajaturvallisuusjärjestelmällä ei ole vielä operatiivisia ja hallinnollisia valmiuksia, joita ulkorajojen valvonta Schengenin rajasäännöstön vaatimusten mukaisesti edellyttää. Erityisesti eräitä ydintoimintoja, kuten riskianalyysiä, ei toteuteta tällä hetkellä täysimääräisesti, ja rajaturvallisuuden ylläpito on vaillinaista. Helleenien tasavalta ei hyödynnä täysimääräisesti kaikkia kansallisia valmiuksiaan, jotka soveltuisivat rajavartiointiin (armeija, laivasto).
            
            
               Kreikka turvautuu Turkin vastaisen merirajan vartioinnissa huomattavasti EU:n, Frontexin ja muiden jäsenvaltioiden tukeen. Ilman tätä tukea Kreikka ei pystyisi ylläpitämään asianmukaista merirajojen vartiointia. Kreikan rannikkovartioston (merirajojen vartioinnista vastaava rajaviranomainen) tilannetietoisuus perustuu maan laivaston ja armeijan sille toimittamiin tietoihin sekä muutamaan sen omaan partiointialukseen ja tarkkailupisteeseen. Myöskään maan reagointivalmiuksia ei pidetä riittävinä, kun otetaan huomioon Turkin läheisyys ja sääntöjenvastaisen muuttoliikkeen riski EU:n ja Turkin julkilausuman täytäntöönpanosta huolimatta. Käytettävissä ei ole luotettavaa reaaliaikaista alue- ja paikallistason tilannekuvaa eikä suojattua matkaviestinverkkoa, jota rajavalvontaviranomaiset voisivat käyttää.
            
            
               Turkin ja Albanian vastaisen maarajan vartiointiin käytettävä henkilöstön määrä sekä tilannetietoisuus, reagointivalmiudet ja välineistö ovat riittävällä tasolla, mutta parannettavaakin on. Entisen Jugoslavian tasavallan Makedonian vastaisella maarajalla (Kilkisin poliisipiiri, joka vastaa rajavartioinnista 87 kilometrin mittaisella rajaosuudella) rajavartiointi ei nykyisin ole täysin Schengenin rajasäännöstön mukaista. Rajalla ei myöskään ole automaattista videovalvontajärjestelmää, tilannetietoisuuden todettiin olevan erittäin rajallista eikä käytettävissä ollut kokonaisvaltaista operatiivista tilannekuvaa. Sellaisia alueella oleskelevia maahantulijoita, joita ei rekisteröity heidän saapuessaan Helleenien tasavaltaan, ei rekisteröidä järjestelmällisesti.
            
            
               Huolimatta Helleenien tasavallan merkittävistä ponnisteluista ja huomattavasta edistymisestä, kaikkia sen ulkorajojen valvonnassa marraskuun 2015 arvioinnissa havaittuja vakavia puutteita ei ehditä poistaa asianmukaisesti ja kattavasti Schengenin rajasäännöstön 21 artiklan 3 kohdan mukaisessa kolmen kuukauden määräajassa. Ulkorajavalvonnassa on edelleen sellaisia vakavia puutteita, jotka vaarantavat sisärajavalvonnasta vapaan alueen yleisen toimivuuden.
            
         
         
            
               Schengen-alueen moitteeton toiminta edellyttää toimivaa rajavartiointia, järjestelmällistä sääntöjenvastaisesti maahan saapuneiden henkilöllisyyden selvittämistä ja rekisteröintiä sekä vastaanotto- ja palauttamismenettelyjä. Helleenien tasavallan alueella on lisäksi huomattava määrä rekisteröimättömiä maahantulijoita, jotka saattavat pyrkiä siirtymään sääntöjenvastaisesti muihin jäsenvaltioihin.
            
            
               Näin ollen ulkorajavalvonnassa on edelleen sellaisia vakavia puutteita, jotka johtivat sääntöjenvastaisesti maahan tulleiden liikkumiseen edelleen muihin jäsenvaltioihin. Tämä puolestaan sai useat jäsenvaltiot yleiseen järjestykseen tai sisäiseen turvallisuuteen liittyvistä syistä ottamaan sisärajatarkastukset tilapäisesti uudelleen käyttöön, mikä vaarantaa sisärajavalvonnasta vapaan alueen yleisen toimivuuden. Tämä hellittämätön edelleen liikkumisen riski edellyttää yhtenäistä, koordinoitua ja pitkäjänteistä linjaa väliaikaiseen sisärajavalvontaan.
            
            
               Kaikki muut toimenpiteet ovat olleet riittämättömiä havaitun vakavan uhkan lievittämiseksi tehokkaasti, mistä seuraa, että ehdot Schengenin rajasäännöstön 29 artiklan soveltamiseksi viimeisenä keinona täyttyvät.
            
            
               Ehdotetun suosituksen laajuus
            
            
               Schengenin rajasäännöstön 29 artikla on suojamekanismi, jonka tarkoituksena on turvata koko Schengen-alueen toiminta. Tarkoituksena ei ole kohdistaa seuraamuksia mihinkään yksittäiseen jäsenvaltioon eikä eristää tai sulkea mitään jäsenvaltiota Schengen-alueen ulkopuolelle, vaan tarkoituksena on lievittää yleiseen järjestykseen tai sisäiseen turvallisuuteen kohdistuvia vakavia uhkia Schengen-alueella. Toistaiseksi sääntöjenvastaisesti maahan tulleet eivät matkusta suurina määrinä ilma- tai meriteitse Helleenien tasavallasta muihin jäsenvaltioihin. Näin ollen lento- ja merimatkustajiin kohdennettavien tarkastusten käyttöönotto ei lieventäisi uhkia ja olisi kohtuutonta. Sen vuoksi ei pitäisi ehdottaa, että kaikki jäsenvaltiot aloittavat Helleenien tasavallasta tai Helleenien tasavaltaan matkustavien lento- ja lauttamatkustajien tarkastukset sisärajoillaan. Rajasäännöstön 29 artiklan mukaisten toimien laajuus ja kesto on rajoitettava siihen, mikä on ehdottoman välttämätöntä sellaisen uhkan torjumiseksi, joka vaarantaa sisärajavalvonnasta vapaan alueen yleisen toiminnan.
            
            
               Asetuksen 29 artiklan mukaisesti suositellun väliaikaisen sisärajavalvonnan laajuudesta voidaan todeta tämänhetkisten tietojen perusteella, että tarkastuksia sisärajoillaan parhaillaan tekevien jäsenvaltioiden, toisin sanoen Itävallan, Ruotsin, Saksan ja Tanskan sekä assosioituneen valtion Norjan, olisi sallittava jatkaa tarkastusten tekemistä, koska tarkastusten on todettu tehokkaasti torjuvan yleiseen järjestykseen ja sisäiseen turvallisuuteen kohdistuvaa vakavaa uhkaa, joka on johtunut sääntöjenvastaisesti Helleenien tasavaltaan tulleiden liikkumisesta edelleen. Sisärajat, joilla tarkastuksia tehdään, vastaavat havaittuja muuttoreittejä ja uhkia, ja tarkastukset kohdistetaan maarajojen tiettyihin osiin tai tiettyihin satamiin. 
            
            
               Jäsenvaltioiden, jotka päättävät suorittaa sisärajavalvontaa tämän suosituksen mukaisesti, olisi ilmoitettava siitä muille jäsenvaltioille, Euroopan parlamentille ja komissiolle.
            
            
               Sisärajavalvonta ja sen intensiteetti olisi rajoitettava siihen, mikä on ehdottoman välttämätöntä, ja se saisi haitata ihmisten liikkumista kyseisillä sisärajoilla mahdollisimman vähän. Sen vuoksi olisi tehtävä vain kohdennettuja tarkastuksia. Lisäksi tällaisten tarkastusten tarvetta asianomaisilla rajoilla olisi tilanteen muuttuessa arvioitava säännöllisesti uudelleen yhteistyössä asianomaisten jäsenvaltioiden kanssa. 
            
            
               Rajatarkastuksia olisi tehtävä ainoastaan niin pitkään kuin ne ovat tarpeen kaikkien vakavien puutteiden korjaamiseksi unionin ulkorajojen valvonnassa. Useiden, unionin ulkorajojen valvonnan parantamiseksi tehtyjen lainsäädäntöaloitteiden ja muiden toimien (Euroopan raja- ja rannikkovartiosto, EU:n turvapaikkalainsäädännön soveltaminen täysimääräisesti Helleenien tasavallassa, hätätilanteessa sovellettavan siirtojärjestelmän käyttöönotto sekä EU:n ja Turkin julkilausuma) olisi oltava viipymättä täysimääräisesti käytettävissä ja niiden olisi näin osaltaan vähennettävä merkittävästi sääntöjenvastaisesti maahan tulleiden henkilöiden liikkumista edelleen.
            
            
               Komissio seuraa tämän suosituksen täytäntöönpanoa ja tilannetta kentällä sekä ehdottaa aina tarvittaessa muutoksia tähän suositukseen muuttovirtojen muuttuessa.
            
            
               Komissio raportoi neljän kuukauden kuluttua tämän suosituksen antamisesta Euroopan parlamentille ja neuvostolle suosituksen soveltamisesta ja saattaa samalla ehdottaa siihen muutoksia saadun kokemuksen ja olosuhteiden perusteella.
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Suosituksella pyritään panemaan täytäntöön tällä politiikan alalla voimassa olevat säännökset.
               
            
            
               •Yhdenmukaisuus unionin muiden politiikkojen kanssa
            
            
               
                  Suositus liittyy unionin sisämarkkina- sekä turvapaikka- ja maahanmuuttopolitiikkoihin. 
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Henkilöiden liikkumista rajojen yli koskevasta unionin säännöstöstä 9 päivänä maaliskuuta 2016 annetun Euroopan parlamentin ja neuvoston asetuksen (EU) N:o 2016/399 29 artikla. 
               
            
            
               •Toissijaisuusperiaate (jaetun toimivallan osalta) 
            
            
               
                  Asetuksen (EU) N:o 2016/399 29 artiklassa täsmennetään, että neuvosto antaa komission ehdotuksen perusteella suosituksen väliaikaisesta sisärajavalvonnasta. 
               
            
         
         
            
               
                  Unionin tason toiminta on tarpeen silloin kun sisärajavalvonnasta vapaan alueen yleinen toimivuus on vaarantunut. 
               
            
            
               •Suhteellisuusperiaate
            
            
               
                  Tässä ehdotuksessa ei ylitetä sitä, mikä on tarpeen asetetun tavoitteen saavuttamiseksi.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  ei sovelleta
               
            
            
               •Sidosryhmien kuuleminen
            
            
               
                  ei sovelleta
               
            
            
               •Asiantuntijatiedon keruu ja käyttö
            
            
               
                  ei sovelleta
               
            
            
               •Vaikutustenarviointi
            
            
               
                  ei sovelleta
               
            
            
               •Sääntelyn toimivuus ja yksinkertaistaminen
            
            
               
                  ei sovelleta
               
            
            
               •Perusoikeudet
            
            
               
                  Ehdotusta laadittaessa otettiin huomioon perusoikeuksien suojelu. 
               
            
            
               4.TALOUSARVIOVAIKUTUKSET
            
            
               
                  ei sovelleta
               
            
            
               5.LISÄTIEDOT
            
            
               
                  ei sovelleta
               
            
         
         
            
               2016/0140 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               Schengen-alueen yleisen toiminnan vaarantavissa poikkeuksellisissa olosuhteissa väliaikaisesti suoritettavaa sisärajavalvontaa koskevan suosituksen antamisesta 
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon henkilöiden liikkumista rajojen yli koskevasta unionin säännöstöstä (Schengenin rajasäännöstö) 9 päivänä maaliskuuta 2016 annetun Euroopan parlamentin ja neuvoston asetuksen (EU) N:o 2016/399
                  12
                ja erityisesti sen 29 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)EU:ta koettelee ennennäkemätön muuttoliike- ja pakolaiskriisi, koska eri ryhmistä koostuvat muuttovirrat lisääntyivät jyrkästi vuonna 2015. Tämä on vaikeuttanut suuresti tehokkaan ulkorajavalvonnan varmistamista Schengenin säännöstön mukaisesti sekä hankaloittanut maahantulijoiden vastaanottoa ja käsittelyä. Kriisin aikana on käynyt ilmeiseksi, että unionin ulkorajojen turvaamisessa on laajempiakin rakenteellisia puutteita.
            
            
               (2)Helleenien tasavalta on pääasiassa maantieteellisen sijaintinsa takia erityisen alttiina näille kehityskuluille, ja Egeanmeren saarille saapuvien maahantulijoiden määrä on kasvanut dramaattisesti. 
            
            
               (3)Helleenien tasavaltaan tehtiin vuoden 2015 marraskuun 10 ja 13 päivänä välisenä aikana yllätyskäynti neuvoston asetuksen (EU) N:o 1053/2013
                  13
                ja vuotta 2015 koskevan vuotuisen arviointiohjelman
                  14
                mukaisesti sen arvioimiseksi, miten maa noudattaa Schengenin säännöstöä ulkorajojensa valvonnassa maarajallaan (Orestiada, Fylakio, Kastanies, Nea Vyssa) ja Turkin vastaisella merirajallaan (Chios- ja Samos-saaret).
            
            
               (4)Komissio antoi 2 päivänä helmikuuta 2016 täytäntöönpanopäätöksen, joka koskee arviointikertomuksen laatimista Schengenin säännöstön soveltamisesta Helleenien tasavallassa ulkorajojen valvonnassa
                  15
                ja jossa todetaan, että ulkorajojen valvonnassa on vakavia puutteita, jotka Kreikan viranomaisten on korjattava. 
            
            
               (5)Neuvosto antoi 12 päivänä helmikuuta 2016 suosituksia arvioinnin aikana havaittujen vakavien puutteiden korjaamiseksi ja ilmoitti niiden toteuttamisen kiireellisyysjärjestyksen. Kreikan viranomaisten olisi toteutettava asianmukaisia toimenpiteitä sen varmistamiseksi, että ulkorajavalvontaa suoritetaan maan kaikilla ulkorajoilla Schengenin säännöstön mukaisesti, jotta Schengen-alueen toiminta ei vaarannu.
            
            
               (6)Komissio antoi 24 päivänä helmikuuta 2016 suosituksia toimenpiteiksi, jotka Helleenien tasavallan on toteutettava varmistaakseen 2 päivänä helmikuuta 2016 annetun arviointikertomuksen johdosta 12 päivänä helmikuuta 2016 annettujen neuvoston suositusten noudattamisen. 
            
            
               (7)Helleenien tasavalta esitti 12 päivänä maaliskuuta 2016 toimintasuunnitelmansa arviointikertomuksessa havaittujen puutteiden korjaamiseksi neuvoston suositusten mukaisesti. Komissio esitti 12 päivänä huhtikuuta 2016 neuvostolle arvionsa toimintasuunnitelman riittävyydestä. Komissio totesi Kreikan edistyneen merkittävästi puutteiden korjaamisessa, mutta se totesi myös, että toimintasuunnitelmaa on parannettava, jotta arviointikertomuksessa havaitut puutteet voidaan korjata riittävällä tavalla ja kattavasti. Komissio pyysi Kreikkaa täydentämään ja selkeyttämään toimintasuunnitelmaansa 26 päivään huhtikuuta mennessä.
            
            
               (8)Helleenien tasavalta toimitti komissiolle 26 päivänä huhtikuuta 2016 toimintasuunnitelmaansa pyydetyt täydennykset ja selvennykset. Helleenien tasavalta toimitti komissiolle 29 päivänä huhtikuuta 2016 selvityksen toimintasuunnitelman täytäntöönpanosta asetuksen (EU) N:o 1053/2013 16 artiklan 4 kohdan mukaisesti. 
            
            
               (9)Helleenien tasavaltaan tehtiin vuoden 2016 huhtikuun 10 ja 16 päivän välisenä aikana etukäteen ilmoitettu käynti asetuksen (EU) N:o 1053/2013 ja vuotta 2016 koskevan vuotuisen arviointiohjelman mukaisesti.
                  16
                
            
            
               (10)Euroopan unioniin vuodesta 2015 saapuneiden maahantulijoiden ennätysmäärät ja marraskuun 2015 arvioinnissa havaitut puutteet unionin ulkorajavalvonnassa ovat johtaneet henkilöiden merkittävään edelleen liikkumiseen, mikä on aiheuttanut vakavan uhkan yleiselle järjestykselle tai sisäiselle turvallisuudelle useissa jäsenvaltioissa. 
            
            
               (11)Toistaiseksi viisi Schengen-valtiota (Itävalta, Norja, Ruotsi, Saksa ja Tanska) suorittaa rajatarkastuksia sisärajoillaan vastauksena yleiseen järjestykseen tai sisäiseen turvallisuuteen kohdistuvaan vakavaan uhkaan, joka johtuu sääntöjenvastaisesti maahan tulleiden liikkumisesta edelleen, mikä puolestaan johtuu vakavista puutteista ulkorajojen valvonnassa. Tarkastusten palauttaminen sisärajoille on riittävä vastaus sisäiseen turvallisuuteen ja yleiseen järjestykseen kohdistuvaan uhkaan Schengenin rajasäännöstön mukaisesti, ja nämä toimenpiteet ovat tarpeen ja ne katsotaan oikeasuhteisiksi. Komissio antoi 23 päivänä lokakuuta 2015 lausunnon Saksan ja Itävallan sisärajoilleen palauttaman rajavalvonnan tarpeellisuudesta ja oikeasuhteisuudesta
                  17
                ja totesi, että rajavalvonnan palauttaminen sekä sen jatkaminen olivat Schengenin rajasäännöstön mukaisia toimenpiteitä.
            
         
         
            
               (12)Komissio mainitsi tiedonannossaan ”Etenemissuunnitelma Schengen-järjestelmän normaalin toiminnan palauttamiseksi”
                  18
               , että jos muuttopaineet jatkuvat ja ulkorajavalvonnassa havaittuja puutteita on vielä toukokuun 12 päivän 2016 jälkeen, olisi tarpeen esittää neuvostolle Schengenin rajasäännöstön 29 artiklan 2 kohdan mukaisesti ehdotus, jossa suositetaan johdonmukaista unionin linjaa rajatarkastuksiin siihen asti, kunnes ulkorajavalvontaan liittyviä rakenteellisia puutteita voidaan lieventää tai ne saadaan korjattua. Tiedonannossa esitetään toimia, jotka on toteutettava Schengen-alueen normaalin toiminnan palauttamiseksi viimeistään vuoden 2016 loppuun mennessä. 
            
            
               (13)Helleenien tasavalta on edistynyt merkittävästi useiden ulkorajavalvonnassa marraskuun 2015 arvioinnissa havaittujen puutteiden korjaamisessa. Sen lisäksi 18 päivänä maaliskuuta 2016 annetun EU:n ja Turkin julkilausuman
                  19
                täytäntöönpanon aloittaminen sekä Frontexin ja NATOn käynnissä olevat operaatiot ovat vähentäneet jyrkästi niiden sääntöjenvastaisesti maahan pyrkivien henkilöiden ja turvapaikanhakijoiden määrää, jotka tulevat Turkista Helleenien tasavaltaan. Helleenien tasavaltaan sääntöjenvastaisesti tulleiden henkilöiden ja turvapaikanhakijoiden määrän merkittävän vähenemisen sekä EU:n virastojen ja muiden jäsenvaltioiden hotspot-alueilla antaman tuen ansiosta Helleenien tasavalta on parantanut merkittävästi äskettäin sääntöjenvastaisesti maahan tulleiden henkilöiden ja turvapaikanhakijoiden rekisteröintiä. On varmistettava, että muuttovirran merkittävä väheneminen on kestävä muutos.
            
            
               (14)Merkittävästä edistymisestä huolimatta kaikkia havaittuja vakavia puutteita ei pystytty riittävässä määrin ja kattavasti korjaamaan asetuksen (EU) 2016/399 21 artiklan 3 kohdassa säädetyssä kolmen kuukauden määräajassa. Ulkorajavalvontaan liittyy edelleen sellaisia vakavia puutteita, jotka vaarantavat sisärajavalvonnasta vapaan alueen yleisen toimivuuden. Helleenien tasavalta ei ole pystynyt korjaamaan ulkorajavalvonnassa havaittuja rakenteellisia puutteita, jotka liittyvät koko sen rajavalvontajärjestelmään, rajavartiointiin ja tilannetietoisuuteen. Sen lisäksi huomattavaa määrää henkilöitä, jotka oleskelevat sääntöjenvastaisesti Helleenien tasavallan alueella, ei ole rekisteröity, minkä vuoksi he voivat pyrkiä siirtymään muihin jäsenvaltioihin sääntöjenvastaisesti. Edelleen liikkumisen riski on erityisen suuri sellaisten sääntöjenvastaisesti maahan tulleiden henkilöiden kohdalla, jotka eivät ole mahtuneet majoittumaan vastaanottotiloihin. Neuvosto suositti, että Helleenien tasavallan olisi toteutettava asianmukaisia toimenpiteitä sen varmistamiseksi, että ulkorajavalvontaa suoritetaan maan kaikilla ulkorajoilla Schengenin säännöstön mukaisesti; sen rajavartiointi entisen Jugoslavian tasavallan Makedonian rajalla ei kuitenkaan ole vielä täysin Schengenin rajasäännöstön mukaista. Helleenien tasavalta ei pannut täytäntöön komission suositusta toteuttaa lisätoimia Kreikan ja entisen Jugoslavian tasavallan Makedonian rajalla sen varmistamiseksi, että kolmansien maiden kansalaiset voivat poistua Helleenien tasavallan alueelta ainoastaan määrättyjen rajanylityspaikkojen kautta. Tämä lisää riskiä, että maahantulijat liikkuvat edelleen muihin jäsenvaltioihin.
            
            
               (15)Näin ollen ulkorajavalvontaan liittyy edelleen sellaisia vakavia puutteita, jotka ovat johtaneet siihen, että sääntöjenvastaisesti maahan tulleet henkilöt ovat liikkuneet edelleen, ja siihen, että useat jäsenvaltiot ovat ottaneet rajatarkastukset tilapäisesti uudelleen käyttöön sisärajoillaan yleiseen järjestykseen tai sisäiseen turvallisuuteen liittyvistä syistä, ja jotka vaarantavat sisärajavalvonnasta vapaan alueen yleisen toiminnan. Tämä hellittämätön edelleen liikkumisen riski edellyttää yhtenäistä, koordinoitua ja pitkäjänteistä linjaa väliaikaiseen sisärajavalvontaan.
            
            
               (16)Kaikki muut toimenpiteet ovat olleet riittämättömiä havaitun vakavan uhkan lievittämiseksi tehokkaasti, mistä seuraa, että ehdot Schengenin rajasäännöstön 29 artiklan soveltamiseksi viimeisenä keinona täyttyvät.
            
            
               (17)Sen vuoksi olisi annettava Schengenin rajasäännöstön 29 artiklan mukaisesti sisärajavalvontaa koskeva suositus käytettävissä olevien tietojen perusteella niille jäsenvaltioille, toisin sanoen Itävallalle, Ruotsille, Saksalle ja Tanskalle sekä assosioituneelle valtiolle Norjalle, jotka tekevät parhaillaan tarkastuksia sisärajoillaan vastauksena yleiseen järjestykseen tai sisäiseen turvallisuuteen kohdistuvaan vakavaan uhkaan, joka johtuu sääntöjenvastaisesti maahan tulleiden henkilöiden liikkumisesta edelleen. Näiden jäsenvaltioiden olisi sallittava jatkaa tällaisten tarkastusten tekemistä, koska niillä torjutaan riittävästi yleiseen järjestykseen ja sisäiseen turvallisuuteen kohdistuvaa vakavaa uhkaa, joka johtuu sääntöjenvastaisesti maahan tulleiden henkilöiden liikkumisesta edelleen. Sisärajat, joilla tarkastuksia tehdään, vastaavat havaittuja muuttoreittejä ja uhkia, ja tarkastukset kohdistetaan maarajojen tiettyihin osiin tai tiettyihin satamiin. 
            
            
               (18)Sellaisten jäsenvaltioiden, jotka päättävät suorittaa sisärajavalvontaa tämän suosituksen mukaisesti, olisi ilmoitettava siitä muille jäsenvaltioille, Euroopan parlamentille ja komissiolle.
            
            
               (19)Schengenin rajasäännöstön 29 artiklan mukainen rajavalvonta ja sen intensiteetti olisi rajoitettava siihen, mikä on ehdottoman välttämätöntä, ja se saisi haitata ihmisten liikkumista kyseisillä sisärajoilla mahdollisimman vähän. Sen vuoksi olisi tehtävä vain kohdennettuja tarkastuksia. Lisäksi tällaisten tarkastusten tarvetta asianomaisilla rajoilla olisi arvioitava säännöllisesti uudelleen yhteistyössä asianomaisten jäsenvaltioiden kanssa.
            
            
               (20)Rajatarkastuksia olisi jatkettava ainoastaan niin pitkään kuin ne ovat tarpeen yleiseen järjestykseen ja sisäiseen turvallisuuteen kohdistuvan vakavan uhkan torjumiseksi. Useiden, unionin ulkorajojen valvonnan parantamiseksi tehtyjen lainsäädäntöaloitteiden ja muiden toimien (Euroopan raja- ja rannikkovartiosto, EU:n turvapaikkalainsäädännön soveltaminen täysimääräisesti Helleenien tasavallassa, hätätilanteessa sovellettavan siirtojärjestelmän käyttöönotto sekä EU:n ja Turkin julkilausuma) olisi oltava viipymättä täysimääräisesti käytettävissä ja niiden olisi näin osaltaan vähennettävä merkittävästi sääntöjenvastaisesti maahan tulleiden liikkumista edelleen.
            
            
               (21)Neuvosto toteaa, että komissio seuraa tämän suosituksen täytäntöönpanoa ja ehdottaa aina tarvittaessa muutoksia tähän suositukseen muuttovirtojen muuttuessa.
            
            
               (22)Komissio on myös ilmoittanut, että se esittää neljän kuukauden kuluttua tämän suosituksen antamisesta kertomuksen Euroopan parlamentille ja neuvostolle tämän suosituksen soveltamisesta ja saattaa samalla ehdottaa tähän suositukseen muutoksia saadun kokemuksen ja olosuhteiden perusteella,
            
            
            
               SUOSITTAA SEURAAVAA: 
            
            
               1. Itävalta, Norja, Ruotsi, Saksa ja Tanska voivat jatkaa oikeasuhteisten rajatarkastusten tekemistä tilapäisesti enintään kuuden kuukauden ajan täytäntöönpanopäätöksen antamispäivästä seuraavilla sisärajoilla:
            
            
               - Itävalta Itävallan ja Unkarin maarajalla ja Itävallan ja Slovenian maarajalla,
            
            
               - Saksa Saksan ja Itävallan maarajalla,
            
            
               - Tanska Tanskan satamissa, joista on lauttayhteys Saksaan, ja Tanskan ja Saksan maarajalla, 
            
            
               - Ruotsi Ruotsin eteläisen ja läntisen poliisilaitoksen alueella sijaitsevissa satamissa sekä Juutinrauman sillalla,
            
            
               - Norja Norjan satamissa, joista on lauttayhteys Ruotsiin, Saksaan ja Tanskaan.
            
            
               2. Näiden jäsenvaltioiden olisi ilmoitettava tästä muille jäsenvaltioille, Euroopan parlamentille ja komissiolle.
            
         
         
            
               3. Rajatarkastukset olisi kohdennettava ja niiden laajuus, tiheys sekä suorituspaikka ja ajankohta olisi rajoitettava siihen, mikä on uhkan vakavuuden vuoksi sekä yleisen järjestyksen ja sisäisen turvallisuuden varmistamiseksi ehdottoman välttämätöntä. Tämän täytäntöönpanoasetuksen mukaisesti sisärajavalvontaa suorittavan jäsenvaltion olisi säännöllisesti tarkasteltava uudelleen tarkastusten tarvetta ja tiheyttä sekä suorituspaikkaa ja ajankohtaa niiden mukauttamiseksi torjuttavan uhkan tasoon nähden, poistettava mahdollisuuksien mukaan tarkastukset vaiheittain ja toimitettava komissiolle kahden kuukauden välein selvitys toiminnastaan.
            
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  Neuvoston asetus (EU) N:o 1053/2013, annettu 7 päivänä lokakuuta 2013, arviointi- ja valvontamekanismin perustamisesta Schengenin säännöstön soveltamisen varmistamista varten ja toimeenpanevan komitean 16 päivänä syyskuuta 1998 pysyvän Schengenin arviointi- ja soveltamiskomitean perustamisesta tekemän päätöksen kumoamisesta (EUVL L 295, 6.11.2013, s. 27).
               
               
                  
                     (2)
                  Komission täytäntöönpanopäätös C(2014) 8377, annettu 14. marraskuuta 2014, yllätyskäyntejä vuonna 2015 koskevan vuotuisen arviointiohjelman perustamisesta arviointi- ja valvontamekanismin perustamisesta Schengenin säännöstön soveltamisen varmistamista varten 7 päivänä lokakuuta 2013 annetun neuvoston asetuksen (EU) N:o 1053/2013 6 artiklan mukaisesti.
               
               
                  
                     (3)
                  C(2016) 450, 2.2.2016.
               
               
                  
                     (4)
                  EUVL L 105, 13.4.2006, s. 1.
               
               
                  
                     (5)
                  COM(2016) 220 final, 12.4.2016.
               
               
                  
                     (6)
                  COM(2015) 7100 final.
               
               
                  
                     (7)
                  COM(2016) 120 final.
               
               
                  
                     (8)
                  EUVL L 77, 23.3.2016, s. 1.
               
               
                  
                     (9)
                  Ensimmäinen kertomus sisäisistä siirroista ja uudelleensijoittamisesta (COM(2016) 165 final, 16.3.2016), Edistymisraportti hotspot-järjestelmän täytäntöönpanosta Kreikassa (COM(2016) 141 final, 4.3.2016), Toinen kertomus sisäisistä siirroista ja uudelleensijoittamisesta (COM(2016) 222 final, 12.4.2016), Ensimmäinen kertomus EU:n ja Turkin julkilausuman täytäntöönpanon edistymisestä (COM(2016) 231 final, 20.4.2016).
               
               
                  
                     (10)
                  C(2015) 8537, 9.12.2015.
               
               
                  
                     (11)
                  SN 38/16, 18.3.2016.
               
               
                  
                     (12)
                  EUVL L 77, 23.3.2016, s. 1.
               
               
                  
                     (13)
                  Neuvoston asetus (EU) N:o 1053/2013, annettu 7 päivänä lokakuuta 2013, arviointi- ja valvontamekanismin perustamisesta Schengenin säännöstön soveltamisen varmistamista varten ja toimeenpanevan komitean 16 päivänä syyskuuta 1998 pysyvän Schengenin arviointi- ja soveltamiskomitean perustamisesta tekemän päätöksen kumoamisesta (EUVL L 295, 6.11.2013, s. 27).
               
               
                  
                     (14)
                  Komission täytäntöönpanopäätös C(2014) 8377, annettu 14. marraskuuta 2014, yllätyskäyntejä vuonna 2015 koskevan vuotuisen arviointiohjelman perustamisesta arviointi- ja valvontamekanismin perustamisesta Schengenin säännöstön soveltamisen varmistamista varten 7 päivänä lokakuuta 2013 annetun neuvoston asetuksen (EU) N:o 1053/2013 6 artiklan mukaisesti.
               
               
                  
                     (15)
                  C(2016) 450, 2.2.2016.
               
               
                  
                     (16)
                  C(2015) 8537, 9. joulukuuta 2015.
               
               
                  
                     (17)
                  C(2015) 7100, 23. lokakuuta 2015.
               
               
                  
                     (18)
                  COM(2016) 120 final.
               
               
                  
                     (19)
                  SN 38/16, 18.3.2016.